钦定古今图书集成/方舆汇编/职方典/第1170卷 > 《李公桥记》宗彝
## 钦定古今图书集成/方舆汇编/职方典/第1170卷 > 《李公桥记》宗彝

随城之西百二步许曰合溪，有流水潾澴，过而有声。
愬，其源出州北紫城山，始涓细，抵山石，崎岖曲折十
馀里。逾城越阛阓，渐渟洄徐奔，潨然而南，入于溠河。
人以其水合山溪，谓之“合溪。”前代不知谁桥，溪上父
老相传曰“岁丰桥。”世远水决而桥毁者不知凡几许
年。每水落溪干，断石滚滚横浅湄，过者指点为桥址。
有时山水泛漾，合溪混浮，缨溠水淼漫阔数里，逾八
九日人莫渡，公私阻废，涉者往往陷溺，岁为民苦。弘
治丙辰，随守李公由秋官判岳阳，擢守随。下车岁馀，
日矜民悴，巡阡陌，每过此回顾，心一恻然。丁巳八月，
捐俸鸠工，凿石滚山，越月舆石盈溪，命僧正惠方辈
结庐溪左，督工甃石，工师黔庶，日争效力，仅二月而
桥告成。北去旧址约百步许，高二寻，广丈五尺，长七
丈，东西横跨溪两崖，通襄、汴、荆、郧诸郡之官道，凡随
之，广逾三百里，桥于溪山者十有九，而莫若是桥盘
踞砥，特起平原，超涯截壑，与云升沉，而适当汉东
之要冲，官道之脉络。自是不限遐迩南北，而登庭者
云仍。虽霖雨愆霪，野水涨潗，咫尺溟渺，而往者来者，
不谢衣履，桥之功也。随父老懽呼道上，相率请记于
予。且曰：“往古崔公分符雍州，渭水浅不通船，公作桥
渡渭，雍人名桥曰崔公。今无岁丰桥，而人强名之，无
亦物毁名存而久假之耳。请更之为李公桥，何如？”余
如父老言以告。别驾吴公时勉、节判王公宗器、幕宾
马公彦德，咸成之如一口。吴公曰：“诸老以桥名李公，
无亦有鉴于古乎？”余曰：“昔者昌黎韩公谪潮州，驱鳄
鱼，德孚潮人。潮人名其江曰韩江，山曰韩山。今诸老
以桥名李公，亦潮人以江山名韩之谓也。”《书》曰：“民罔
常怀，怀于有仁。”李公举进士有声，即秋官判岳阳有
声。及守随，益著贤声，当道屡章上闻，宜乎随之人借
贤名以荣桥，借桥名以怀仁，非谓一桥足尽李公之
善政也。吴公曰：“然诸老名桥之心，信如先生之论，第
不可不如其请，以如其心也。”明日诸老力请之，诚恳
径率，卒不可回。遂更桥名，而为之文以志。是岁，弘治
丁巳十月，李公守随之明年也。李公名克嗣，字士修西蜀之内江人。